Author: licencie
Last saved by: cerveny
Company: UVSR

Predkladacia správa

Podnet: vlastná iniciatíva

Potreba: Uznesením vlády SR číslo 695 z 26. júna 2002 bola schválená „Štátna politika v oblasti udeľovania licencií v pôsobnosti ústredných orgánov štátnej správy SR“ (ďalej len „licenčná politika“) s výnimkou ustanovení o aukciách. 

Model aukcií sa javí ako najvhodnejší pre udeľovanie licencií s množstovým obmedzením a je jediným účinným spôsobom pre elimináciu korupcie v tejto oblasti. Implementácia modelu aukcií do procesu udeľovania niektorých licencií je jednou z antikorupčných priorít Ministerstva spravodlivosti SR a Odboru boja proti korupcii Úradu vlády SR.

Vláda SR sa vo svojom programovom vyhlásení zaviazala implementovať závery licenčnej politiky s cieľom uplatniť model aukcií v licenčnom konaní: „Vláda sprehľadní pravidlá dotačnej politiky a zároveň dokončí realizáciu schválenej licenčnej politiky. Jej výsledkom bude sprehľadnenie procesu udeľovania licencií s maximálnym dôrazom na uplatnenie nárokového a aukčného prideľovania licencií.“ 

Citované z Programového vyhlásenia vlády Slovenskej republiky, november 2002.

Stručný obsah: Materiál „Štátna politika v oblasti udeľovania licencií v pôsobnosti ústredných orgánov štátnej správy SR“ bol po medzirezortnom pripomienkovom konaní schválený vládou SR s výnimkou aukcií. Predložený návrh uznesenia mení výnimku aukcií  v licenčnom konaní.

Očakávané dopady: Licenčná politika je koncepčným dokumentom a ako taká nemá žiaden priamy dopad na verejné financie, hospodárstvo či zamestnanosť.

Nepriamy dopad je možné očakávať po implementácii licenčnej politiky jednotlivými rezortmi:
-	dopad na verejné financie: očakávaný dopad je pozitívny, prípadne neutrálny. Licenčná politika prináša zjednodušenie licenčného konania tak pre žiadateľov, ako aj pre ústredné orgány štátnej správy. Sprehľadnenie a urýchlenie licenčného konania prinesie úspory v udeľovaní, kontrole i monitoringu licencií. Model aukcií má jednoznačne pozitívny dopad na verejné financie, aj keď tento nie je primárnym cieľom uplatnenia aukcií.
-	dopad na zamestnanosť: je možné očakávať pozitívny dopad na zamestnanosť, keďže transparentné a jasné udeľovanie licencií zlepšuje podnikateľské prostredie a vytvára podmienky pre ekonomický rast. 
-	dopad na životné prostredie: licenčná politika nemá priamy či nepriamy dopad na životné prostredie.
-	spoločenské dopady: implementácia licenčnej politiky a obzvlášť modelu aukcií v licenčnom konaní prispeje výrazne k zníženiu priestoru pre korupciu. Korupcia je v súčasnosti spoločnosťou vnímaná ako jeden z najvážnejších problémov, a preto možno tento dopad označiť ako veľmi silný.

Nadväzné kroky a opatrenia: V nadväznosti na schválenie modelu aukcií vládou SR je potrebná jeho implementácia vo forme konkrétnych legislatívnych návrhov.